
Text rozhodnutia
Súd: Krajský súd Bratislava Spisová značka: 1S/17/2014 Identifikačné číslo súdneho spisu: 1014200140 Dátum vydania rozhodnutia: 03. 04. 2014 Meno a priezvisko sudcu, VSÚ: JUDr. Monika Valašíková PhD. ECLI: ECLI:SK:KSBA:2014:1014200140.1 Uznesenie Krajský súd v Bratislave v právnej veci žalobkyne: U.. P. F., bytom X. XX, XXX XX M., proti žalovanej: Slovenská advokátska komora, Kolárska 4, 813 42 Bratislava, v zastúpení: JUDr. Eva Bušová, Tobrucká 6, 811 02 Bratislava, o preskúmanie zákonnosti rozhodnutia č. I. ODS-1/13:2472/2011 zo dňa 25.10.2013, takto r o z h o d o l : Krajský súd v Bratislave p o s t u p u j e vec Krajskému súdu v Prešove. o d ô v o d n e n i e : Žalobou doručenou tunajšiemu súdu dňa 3.2.2014 sa žalobkyňa domáhala preskúmania rozhodnutia žalovanej - I. Odvolacieho disciplinárneho senátu SAK č. I. ODS-1/13:2472/2011 zo dňa 25.10.2013 a rozhodnutia IV. Disciplinárneho senátu Disciplinárnej komisie SAK: DS IV-124/11:2472/11 zo dňa 24.4.2013. Podľa § 103 O.s.p. kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania). Podľa ust. § 11 ods. 1 O.s.p. konanie sa uskutočňuje na tom súde, ktorý je vecne a miestne príslušný. Príslušnosť sa určuje podľa okolností, ktoré tu sú v čase začatia konania a trvajú až do jeho skončenia. Podľa § 104a ods. 1 O.s.p. súd skúma vecnú príslušnosť prv, než začne konať o veci samej. Podľa § 246a ods. 1 O.s.p. je miestne príslušným súd, v ktorého obvode má sídlo správny orgán, ktorého rozhodnutie a postup sa preskúmava, ak nie je ustanovené inak. Ak ide o rozhodnutie orgánu s pôsobnosťou pre celé územie Slovenskej republiky, okrem ústredných orgánov štátnej správy, miestne príslušným je krajský súd, v ktorého obvode je všeobecný súd navrhovateľa (žalobcu). Keďže žalovanou vo veci je Slovenská advokátska komora, ktorá patrí k orgánom s pôsobnosťou pre celé územie Slovenskej republiky a žalobkyňa má bydlisko v Humennom, preto jej všeobecným súdom je súd určený podľa § 85 ods. 1 O.s.p., ktorý je v obvode Krajského súdu v Prešove. Podľa § 250d ods. 2 O.s.p. ak predseda senátu zistí, že súd nie je vecne alebo miestne príslušný, postúpi vec uznesením príslušnému súdu. V uvedenej veci bolo zistené, že všeobecným súdom žalobcu je súd, ktorý je v obvode Krajského súdu v Prešove a keďže ide o preskúmanie rozhodnutia žalovaného - orgánu s pôsobnosťou pre celé územie Slovenskej republiky, miestne príslušným je Krajský súd v Prešove, ktorému bude vec postúpená po právoplatnosti tohto uznesenia. Poučenie: Proti tomuto uzneseniu nie je prípustné odvolanie.

